วัย 50 ปีควรปรับพอร์ตลงทุนให้มีความเสี่ยงน้อยลงและจัดการเงินลงทุนเพื่อการเกษียณอย่างไรบ้าง
วัย 50 ปีควรปรับพอร์ตลงทุนให้มีความเสี่ยงน้อยลงและจัดการเงินลงทุนเพื่อการเกษียณ ดังนี้


1.  รวบรวมข้อมูลของแหล่งเงินออมที่มีอยู่ทั้งหมด เพื่อให้ได้เห็นภาพรวมของสินทรัพย์เพื่อการเกษียณทั้งหมด จึงต้องจัดเก็บและรวบรวมข้อมูลไว้ในที่เดียวกัน เช่น จดบันทึกในสมุด จดบันทึกในแอปพลิเคชัน หรือจัดเก็บในรูปแบบของไฟล์ Excel เป็นต้น เพราะในความเป็นจริงนอกจากการลงทุนในกองทุนสำรองเลี้ยงชีพและกองทุนรวม RMF แล้ว อาจมีการลงทุนในสินทรัพย์อื่น ๆ เช่น หุ้น กองทุนรวมทั่วไป อสังหาริมทรัพย์ เงินฝาก ทองคำ เป็นต้น


2. ปรับแผนการลงทุน เมื่อลงทุนตามแผนอย่างเป็นระบบ จนกระทั่งเข้าสู่วัย 50 ปี หมายความว่ากำลังเข้าใกล้เป้าหมายแล้ว ควรลดความเสี่ยงของการลงทุนเพื่อป้องกันความเสียหาย หากเกิดสถานการณ์ที่ไม่คาดคิดและทำให้มูลค่าเงินลงทุนลดลงจนพลาดเป้าหมาย เช่น เกิดวิกฤติเศรษฐกิจ วิกฤติโควิด ส่วนจะปรับลดสัดส่วนมากน้อยเพียงใด ก็ขึ้นอยู่กับความสามารถในการยอมรับความเสี่ยงของแต่ละคน
 

3. ลงทุนต่อเนื่อง เมื่อปรับแผนการลงทุนเรียบร้อยแล้ว ให้ดำเนินการลงทุนตามแผนต่อไป ถึงแม้ว่าจะเหลือเวลาก่อนการเกษียณเพียง 5 - 10 ปีก็ตาม แต่ระยะเวลาเท่านี้ก็สามารถสร้างผลตอบแทนในระดับที่น่าประทับใจได้เช่นกัน ดังนั้น อย่าหยุดลงทุน และถึงแม้ว่าจะเกษียณไปแล้วก็ตาม พอร์ตการลงทุนเพื่อเป้าหมายการเกษียณก็ยังคงต้องมีการลงทุนต่อไป แต่การลงทุนหลังจากเกษียณต้องมีการควบคุมความเสี่ยงในระดับที่เหมาะสม ในทางตรงกันข้าม หากพอร์ตลงทุนไม่มีสินทรัพย์ที่มีความเสี่ยงเลยก็อาจจะเป็นความเสี่ยงอีกรูปแบบหนึ่ง ที่อาจมีเงินไม่เพียงพอในการดำรงชีวิตหลังเกษียณได้ นอกจากกองทุนสำรองเลี้ยงชีพและกองทุนรวม RMF แล้ว สำหรับวัย 50 อาจมีแหล่งเงินออมเพื่อการเกษียณอื่นเพิ่มเติม ซึ่งสามารถประยุกต์ขั้นตอนดังกล่าวมาปรับใช้ในการจัดการแหล่งเงินออมอื่น ๆ เพื่อการเกษียณได้เช่นกัน


4. ประเมินพอร์ตลงทุนสม่ำเสมอ วิธีการประเมินพอร์ตลงทุนที่ง่ายที่สุดโดยหลักการแล้ว คือ การเทียบกับตัวเลขเป้าหมายของตัวเอง โดยเฉพาะวัย 50 ซึ่งถึงเวลาที่ต้องใส่ใจในการประเมินพอร์ตลงทุนว่าเป็นไปตามแผนหรือไม่ โดยขั้นตอนในการประเมินพอร์ตลงทุน มีดังนี้
- ตรวจสอบผลตอบแทนเทียบกับเป้าหมายว่าเป็นไปตามแผนการลงทุนหรือไม่ ให้นำแผนการลงทุนเพื่อการเกษียณมาเป็นตัวตั้ง แล้วนำผลตอบแทนจากการลงทุนจริง มาเปรียบเทียบกับแผนการลงทุน เพื่อดูว่ายังคงเป็นไปตามแผนหรือไม่ ถ้ายังเป็นไปตามแผนการลงทุน ให้ดำเนินการลงทุนตามแผนต่อไป เช่น วัย 50 ต้องมีเงินสะสม 5 ล้านบาท และเมื่อนำผลตอบแทนจากการลงทุนจริงมาเทียบก็ได้ 5 ล้านบาทเช่นกัน หากเป็นเช่นนี้ ก็ให้ดำเนินการตามแผนต่อไป แต่เมื่อนำผลตอบแทนการลงทุนจริงมาเทียบแล้วได้เพียง 3.5 ล้านบาท ก็ต้องปรับพอร์ตลงทุน เพื่อให้เป็นไปตามแผน
- สำรวจผลตอบแทนของพอร์ตลงทุนเทียบกับตัวชี้วัด (Benchmark) ว่าเป็นอย่างไร เมื่อช่วงเริ่มต้นตั้งเป้าหมายและจัดทำแผนการลงทุน แผนการลงทุนจะมีการระบุตัวชี้วัด (Benchmark) เอาไว้ หากดำเนินการในข้อแรกแล้วพบว่า การลงทุนจริงไม่เป็นไปตามแผน แสดงว่า อาจเกิดปัญหาว่าประเภทกองทุนรวมที่เลือกลงทุน มีผลการดำเนินงานไม่เป็นไปตามที่คาดไว้ หรือกองทุนรวมบางกองมีผลการดำเนินงานที่ต่ำกว่ากองทุนรวมอื่น ๆ การดำเนินการตามขั้นตอนนี้ เป็นการดูผลงานของประเภทกองทุนรวมทั้งกลุ่มว่าเป็นอย่างไร ดังนั้น ต้องนำผลตอบแทนจริงมาเทียบกับผลตอบแทนของหุ้นไทยว่าเป็นอย่างไร ถ้าผลตอบแทนที่เกิดขึ้นจริงดีกว่า แสดงว่ากองทุนรวมที่เลือกมานั้นทำผลงานได้ดี แต่ถ้าผลตอบแทนที่เกิดขึ้นจริงต่ำกว่า ต้องดูว่าเกิดจากปัจจัยอะไร จากนั้นก็ดำเนินการปรับพอร์ตลงทุนต่อไป
- ดูผลตอบแทนเป็นรายกองทุนเทียบกับกองทุนในกลุ่มเดียวกัน (Peer Performance) ว่าเป็นอย่างไร หากตรวจสอบแล้วพบว่า ประเภทของกองทุนที่เลือกไว้ยังให้ผลตอบแทนที่ดีเป็นไปตามที่คาดหวัง แต่ปัญหาอาจอยู่ที่บางกองทุนมีผลการดำเนินงานต่ำกว่าที่ประเมินเอาไว้ ดังนั้น จึงควรพิจารณาเป็นรายกองทุนที่อยู่ในพอร์ตลงทุน วิธีที่จะทำให้รู้ว่ากองทุนที่เลือกมานั้น สามารถสร้างผลตอบแทนได้ดีหรือไม่ คือ การเปรียบเทียบผลการดำเนินงานแบบเปอร์เซ็นต์ไทล์ (Percentile) โดยสมาคมบริษัทจัดการลงทุน (AIMC) ได้จัดทำตารางขึ้นมา หรือดูผลการดำเนินงานของกองทุนเปรียบเทียบแบบ Percentile ได้จาก Fund Fact Sheet ของกองทุนรวมนั้น
ความรู้ทางการเงิน